Cekuk manis

Cekuk manis (Jawi: ‏چکوق مانيس‎‎), cekur manis (Jawi: ‏چکور مانيس‎‎), cekup manis, taruk manis, cermela hutan dan asin-asin ialah tumbuhan renek yang dijadikan sayur daun di beberapa kawasan tropika seperti Malaysia, Indonesia dan Thailand. Daun cekur manis yang dipetik diperam atau dijeruk, dan dijadikan bahan masakan yang sungguh menyelerakan.
Pokok cekur manis ini boleh mencapai ketinggian hingga 8 m jika tidak dicantas. Namun, untuk mengekalkan kesuburan dan memastikan penuaian yang berterusan, ia perlu dicantas selalu hingga mencapai ketinggian 1-2 meter.
Ia merupakan sumber vitamin K yang baik. Walau bagaimanapun, satu kajian mencadangkan bahawa pengambilan berlebihan air cekur manis (akibat kepopularannya di Taiwan bagi mengawal berat badan pada pertengahan 90-an) mampu menyebabkan kerosakan paru-paru, akibat kepekatan tinggi alkaloid papaverin.
Daun pokok cekur manis, terutamanya daun segar mengandungi banyak provitamin A karetinoid, terutamanya daunnya yang baru dipetik dan masih segar. Selain itu, ia juga kaya dengan kandungan vitamin B dan C, protein, dan galian. Kandungan zatnya semakin tinggi dalam daun yang matang.
Tumbuhan saka renek ini boleh tumbuh setinggi 8 m jika tidak dicantas. Batangnya separa berkayu, tidak banyak percabangan jika tidak dicantas, berwarna hijau tua ketika muda dan bertukar keperangan setelah matang. Daunnya tunggal, tersusun berselang-seli, berbentuk bujur, hijau tua di permukaan atas, dan hijau muda di permukaan bawah, dengan hujung tirus dan birai rata.
Bunganya tunggal, kecil, berbentuk bulat, hijau keputihan ketika muda dan bertukar merah jambu ketika tua; ia keluar dari celah ketiak daun di balik daun. Buahnya kapsul, bulat, berlekuk enam, sederhana besar, hijau cerah ketika muda dan bertukar putih keunguan setelah masak; ia merekah kepada tiga pangsa apabila telah tua bagi melepaskan biji-bijinya, dan terletak di sebalik daun.
Pokok cekur manis membiak melalui dua kaedah biasa iaitu biji benih dan keratan batang namun benih yang dihasilkan melalui keratan batang lebih bermutu. Ia boleh tumbuh subur di kawasan bercahaya penuh ataupun di kawasan naungan yang redup. Selain itu, ia juga mampu bertahan terhadap tanah yang mempunyai kandungan asid yang tinggi (masam kelat), selain mampu dan boleh tumbuh di kawasan tanah liat.
Serangga perosak utama tumbuhan ini ialah kumbang Adoretus sinicus.
Ia merupakan salah satu sayuran daun yang popular di Asia Selatan dan terkenal kerana banyak didapati dan sedap. Pucuknya juga dimakan sebagai sayuran. Di Vietnam, ia dimasak sebagai sup bersama ketam atau udang kering. Pucuk muda cekur manis boleh direbus dan dimakan dengan sambal belacan, budu, cencaluk atau pencecah lain sebagai ulam. Rasanya manis dan berangin.
Sauropus adalah sumber α- dan β-karotin yang baik. β-karotin ini sebahagiannya bertindak balas membentuk vitamin A. Ia kaya dengan pengeluaran vitamin C iaitu lebih daripada 100% Nilai Harian (DV) setiap 100 g hidangan (288% DV), zat besi (23% DV) dan zink (10% DV). Namun, paras polifenol yang tinggi, seperti tanin, menghalang penyerapan Zn dan Fe.
Ia dikatakan boleh merawat panas badan, tekanan darah rendah, wanita yang baru bersalin, pengeluaran susu ibu yang kurang, sistem pembuangan air kecil bermasalah, pening-pening, penyakit jantung dan saluran darah (kardiovaskular).